Laver du de lækreste fastelavnsboller? De fastelavnsboller, der får munden til at løbe i vand? Så skynd dig at sende et billede af dem til os på TV2 Nord. Torsdag 17. februar klokken 12 kårer vi nemlig Nordjyllands bedste fastelavnsbolle bagt af en amatørbager. Udover den flotte titel får vinderen af konkurrencen et gavekort til brunch for ti personer ved Hune Bageri. Finalen udspiller sig på Tech College i Aalborg, hvor seks udvalgte deltagere hver medbringer deres hjemmelavede fastelavnsbolle. Nordjyderne kan se med, når finalen bliver sendt direkte på TV2 Nord Salto, på TV2 Nords facebookside og på tv2nord.dk/tv. For at være med i konkurrencen skal du bo i Nordjylland, du skal være villig til at dele din opskrift, og så skal du have mulighed for at være med til kåringen på Tech College i Aalborg torsdag 17. februar klokken 12. Deadline for deltagelse 9. februar Du kan deltage på flere forskellige måder. Enten kan du dele et billede af din fastelavnsbolle i kommentarsporet på vores Facebook-opslag om konkurrencen:  Du kan lægge billedet ind på din Instagram-profil og bruge hashtagget #tv2nordelskerfastelavnsboller eller du kan sende billedet på mail til mehe@tv2nord.dk. Vi skal have billedet senest 9. februar, og de seks udvalgte deltagere får besked 10. februar. Så skynd dig i køkkenet og find kameraet frem. For som den velkendte sang lyder: Hvis vi ingen boller får, så laver vi ballade.

Referat:
TV2 Nord kårer Nordjyllands bedste fastelavnsbolle bagt af en amatørbager. Tilmelding lukker onsdag.